b'\n_START_ARTICLE_\nThomas Andrews\n_START_PARAGRAPH_\nThomas Andrews, Jr. (7. helmikuuta 1873 \xe2\x80\x94 15. huhtikuuta 1912) oli belfastilaisen Harland & Wolff -telakan toimitusjohtaja ja suunnitteluosaston p\xc3\xa4\xc3\xa4llikk\xc3\xb6. H\xc3\xa4n oli my\xc3\xb6s valtamerialus RMS Titanicin vastuullinen suunnittelija. H\xc3\xa4n oli mukana aluksen neitsytmatkalla ja oli yksi haaksirikossa menehtyneist\xc3\xa4 1\xc2\xa0517 hengest\xc3\xa4. Andrewsin ruumista ei l\xc3\xb6ydetty.\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nThomas Andrews syntyi Comberissa Pohjois-Irlannissa vanhempiensa Thomas Andrewsin ja Eliza Pirrien toisena lapsena. H\xc3\xa4nen isoveljens\xc3\xa4 John Millar Andrews oli tuleva Pohjois-Irlannin p\xc3\xa4\xc3\xa4ministeri. Andrews asui vanhempiensa luona vuoteen 1884, jolloin h\xc3\xa4n siirtyi opiskelemaan Royal Belfast Academical Institutioniin, kunnes vuonna 1889 h\xc3\xa4n siirtyi kuudentoista vuoden ik\xc3\xa4isen\xc3\xa4 harjoittelijaksi Harland and Wolffin telakalle, jonka osaomistaja oli h\xc3\xa4nen enonsa William James Pirrie._NEWLINE_Harland & Wolffilla Andrews ty\xc3\xb6skenteli uutterasti, eteni urallaan ja saavutti vuonna 1901 rakennustoiminnan p\xc3\xa4\xc3\xa4llik\xc3\xb6n tittelin. Samana vuonna h\xc3\xa4n my\xc3\xb6s sai Institution of Naval Architectsin j\xc3\xa4senyyden. Vuonna 1907 Andrewsista tuli telakan toimitusjohtaja ja suunnitteluosaston p\xc3\xa4\xc3\xa4llikk\xc3\xb6. Andrews oli pidetty henkil\xc3\xb6 yhti\xc3\xb6ss\xc3\xa4 ja telakan ty\xc3\xb6ntekij\xc3\xb6iden keskuudessa. 24. kes\xc3\xa4kuuta 1908 Andrews meni naimisiin Helen Reilly Barbourin kanssa. Heille syntyi tyt\xc3\xa4r, Elizabeth, vuonna 1910.\n_START_SECTION_\nRMS Titanic\n_START_PARAGRAPH_\nVuodesta 1907 Andrews valvoi White Star Line -laivayhti\xc3\xb6n uuden valtameriristeilij\xc3\xa4n, RMS Olympicin, suunnitteluty\xc3\xb6t\xc3\xa4. Andrews suunnitteli RMS Olympicin ja RMS Titanicin yhdess\xc3\xa4 William Pirrien ja Alexander Carlislen kanssa. Kuten aiemminkin, Andrews valvoi ja tarkasti suunnittelemiensa alusten pienimm\xc3\xa4tkin yksityiskohdat varmistaakseen, ett\xc3\xa4 alukset olivat parhaassa mahdollisessa kunnossa._NEWLINE_Andrews johti telakan ty\xc3\xb6ntekij\xc3\xb6iden ryhm\xc3\xa4\xc3\xa4, jonka teht\xc3\xa4v\xc3\xa4n\xc3\xa4 oli osallistua telakan rakentamien alusten neitsytmatkoille ja seurata alusten k\xc3\xa4ytt\xc3\xa4ytymist\xc3\xa4 tositilanteissa, jotta mahdolliset parannukset j\xc3\xa4rjestelmiin ja rakenteisiin voitaisiin havaita ja toteuttaa. Titanicin neitsytmatka ei ollut poikkeus, joten Andrews ryhmineen matkusti Belfastista Southamptoniin ja nousi Titanicille 10. huhtikuuta 1912. Matkan aikana Andrews kirjasi yl\xc3\xb6s kaikki ne asiat, jotka h\xc3\xa4nen mielest\xc3\xa4\xc3\xa4n vaativat parannuksia._NEWLINE_14. huhtikuuta kello 23:40 Titanic t\xc3\xb6rm\xc3\xa4si j\xc3\xa4\xc3\xa4vuoreen, jolloin aluksen keulan oikea kylki vaurioitui. Andrews oli tuolloin t\xc3\xb6iss\xc3\xa4 hytiss\xc3\xa4\xc3\xa4n. Kapteeni Edward J. Smith kutsui h\xc3\xa4net komentosillalle auttamaan vaurioiden laajuuden selvitt\xc3\xa4misess\xc3\xa4. Andrews joutui toteamaan, ettei laivan uppoamista voitaisi mitenk\xc3\xa4\xc3\xa4n est\xc3\xa4\xc3\xa4._NEWLINE_Kun Titanicin matkustajien evakuointi alkoi, Andrews k\xc3\xa4vi l\xc3\xa4pi kaikki suuret hytit kehottaen matkustajia pukeutumaan pelastusliiveihins\xc3\xa4 ja menem\xc3\xa4\xc3\xa4n venekannelle. Tiet\xc3\xa4en ettei aikaa ollut paljon ja ett\xc3\xa4 pelastusvenepaikkoja ei ollut kaikille laivalla olijoille, Andrews jatkoi vastahakoisten matkustajien ja miehist\xc3\xb6n j\xc3\xa4senten hoputtamista pelastusveneisiin._NEWLINE_Er\xc3\xa4\xc3\xa4n stuertin kertomuksen mukaan Thomas Andrews n\xc3\xa4htiin viimeisen kerran ensimm\xc3\xa4isen luokan tupakkasalongissa, miss\xc3\xa4 h\xc3\xa4n seisoi takan edess\xc3\xa4 katselemassa sen yl\xc3\xa4puolelle ripustettua maalausta edes yritt\xc3\xa4m\xc3\xa4tt\xc3\xa4 pelastautua. Sanomalehdet julistivat Andrewsin yhdeksi haaksirikon sankareista, ja h\xc3\xa4nen kotikaupunkiinsa Comberiin rakennettiin h\xc3\xa4nen muistolleen Thomas Andrews Jr. Memorial Hall, joka avattiin vuonna 1915. Nyky\xc3\xa4\xc3\xa4n se toimii esikouluna.\n_START_SECTION_\nThomas Andrews elokuvissa\n_START_PARAGRAPH_\nVuoden 1997 menestyselokuvassa Titanic Andrewsia esitti h\xc3\xa4nt\xc3\xa4 ulkoisesti muistuttava n\xc3\xa4yttelij\xc3\xa4 Victor Garber. Elokuvassa Titanicin kohtalony\xc3\xb6 Andrewsin roolissa n\xc3\xa4hd\xc3\xa4\xc3\xa4n Michael Goodliffe. Andrews n\xc3\xa4htiin kummassakin elokuvassa viimeksi seisomassa tupakkasalongin takan edess\xc3\xa4 katsoen maalausta.'